Այդ մեքենագրուած բնագրին գրաւումէն կարճ ժամանակ անց կը սկսի Կրոսմանի Հայաստանեան ոդիսականը։ ՔԿՊ բնագիրը գրաւած էր 1961 թուի Փետրուարին։ Նոյն տարուայ Նոյեմբեր ու Դեկտեմբեր ամիսներուն ան կ՚այցելէ Հայաստան։ Իրականութեան մէջ աշխատանքային այցելութիւն մըն էր այս։ Իրեն առաջարկուած էր Հրաչեա Քոչարի «Մեծ տան զաւակները» վէպին խմբագրութիւնը։ Գիրքը բառացի կերպով ռուսերէնի թարգմանուած էր Յասմիկ Տարոնեանի կողմէ ու կը կարօտէր խմբագրական վերատեսութեան։